ابني في kg2 , لما مثلا حد من أصحابه ميرضاش يلعب معاه بينعزل وبيقعد يبكي, بحاول أفهمه إن خلاص ولا يهمنا إحنا نلعب ونلعب مع حد تاني مش لازم ده , مش مقتنع بكلامي وبيقولي همشي ومش عايز ألعب ( وبيقعد يبكي ) أساعده إزاي ؟
اللي بتعمليه معاه، زي ما اروح افضفض لصاحبي عن همومي، يقول لي: يا راجل متكبرهاش استهدى بالله كدة وهتبقى فل. لا هي مش فل حتى لو صغيرة بالنسبة لك كبيرة بالنسبالي.! أول حاجة احضنيه لحد ما يبطل عياط خالص، ينصح بحضن من ضهره كمان. وبعدين لما يهدى خالص قولي له: احكي لي ايه اللي مزعلك؟ وسيبيه يحكي من غير ما تقاطعيه، للآخر، وانتي اسمعي بس. وبعدين توصليله إن مشاعره وصلتك، وإنك فاهمة اللي هو حاسس بيه. وبعدين ناقشيه، طب تعالى نفكر ايه ممكن نعمله؟  وهكذا. للأسف التربية فن وعلم، ولازم ندرسها قبل ما نلعب في كائنات طاهرة ربنا اداهالنا.! انصحك بكتاب خطوة لقدام لأوسم وصفي بجزأيه.